### 22.    Gensidig orientering

**Åbent**

Sagsnr.: 326-2017-42440       J.nr.: 00.01.10           Dokumentnr.:
326-2017-316902

**Status vedrørende etablering af ny vej på [adresse]**

Der udarbejdes lige nu udbudsmateriale vedrørende
indhentning af priser på etablering af den nye vej på [adresse]. Som en del
af materialet tages der lige nu stilling til blandt andet afvanding i
forbindelse med vejen. Herudover tages der stilling til en eventuelt forbedret
løsning i relation til trafiksikkerheden ved tilslutningen ved Ove Schou,
hvilket eventuelt kan betyde, at der vil være behov for en mindre
arealerhvervelse. Der er samlet afsat en rådighedsramme på 13,7 mio. kr. til
projektet. Der er frigivet en anlægsbevilling på 1,5 mio. kr. til blandt andet
rådgiverbistand. Efter tilbudsindhentningen vil den resterende del af rådighedsrammen
blive søgt frigivet.

**Ændrede åbningstider på genbrugspladser**

ARGO - det fælleskommunale affaldsselskab, der driver
kommunens genbrugspladser - vil omkring 1. maj 2018 ændre åbningstiderne på
genbrugspladserne i Høng og [adresse] således, at der byttes åbningstider i
weekenderne. Det vil sige, at genbrugspladsen i Høng fremover er åben om
søndagen, i stedet for om lørdagen, og at genbrugspladsen i [adresse] fremover vil
være åben om lørdagen, i stedet for om søndagen.

Ændringen skyldes, at den døgnåbne genbrugsplads i Høng lige
nu har to ubemandede dage i træk (søndag og mandag), hvilket genererer meget
oprydningsarbejde til næste kommende bemandede dag (tirsdag). Ved at bytte
åbningsdag med [adresse], vil der i Høng kun være én ubemandet dag ad gangen, og
dermed mindre oprydningsarbejde for pladsmedarbejderne. Der vil heller ikke ske
ændringer i bemandingstimer, da det vil svare til det samme.

Beslutningen er understøttet af en brugerundersøgelse, hvor
borgerne ikke havde nogen bemærkninger til ændringen.

ARGO udarbejder kommunikationsmateriale i form af
eksempelvis bannere, foldere, og lignende, så borgerne bliver informeret om
ændringen.

**Anlægsarbejder på [adresse]**

Kommunalbestyrelsen har frigivet 2,8 mio. kr. til
vedligeholdelsesarbejder på havnen. Projektet omhandlede reparationer af
træspuns på to kajstrækninger på den vestlige mole og reparationer på
midtermolen. Det har vist sig, at træspunsen på den vestlige mole er så dårlig,
at den ikke kan repareres og den udskiftes i stedet med traditionel spuns med
vandrette friholdere i en løsning der minder om den nye mole på Sejerø.
Arbejdet gennemføres for den inderste kajstrækning. Den næste kajstrækning og
midtermolen gennemføres i de kommende år indenfor de afsatte rådighedsbeløb i
2019 og 2020. Det oprindelige arbejde havde en forventet levetid på 10 år. Det
nye arbejde har en forventet levetid på op mod 30 år.

**Udelys**

Aftalen med SEAS-NVE om drift af udelyset udløb 31. december
2017. Fra 1. januar 2018 har SEAS-NVE derfor kun udført akutte opgaver, f.eks.
hvor der har været fare for personskade, og så et efterslæb af driftsopgaver
fra 2017.

Kalundborg Kommune har aftalt med SEAS-NVE, at de fra 1.
februar også udfører almindelige driftsopgaver som udskiftning af pærer der er
sprunget.

Forløbet betyder, at der er i januar har været en vis
usikkerhed om driften og derfor er der givet nogle uklare svar til borgere der
har henvendt sig om fejl på lamper m.m.